अनुपम खेर की मां और भाई समेत 4 लोग को हुआ कोरोना
अनुपम खेर की मां दुलारी देवी, भाई राजू खेर, भाभी और भतीजी का कोरोना वायरस टेस्ट पॉजिटिव आया है।अनुपम खेर ने इसकी जानकारी अपने सोशल मीडिया हैंडल से देते हुए बताया है कि चारों में कोविड 19 के हल्के लक्षण पाए गए हैं। वहीं अनुपम खेर का कोरोना वायरस टेस्ट नेगेटिव निकला है। बीएमसी ने उनके घर के बाहर नोटिस लगा दिया है।
अमिताभ बच्चन और अभिषेक बच्चन के कोरोना पॉजिटिव पाए जाने के बाद अब यह वायरस अनुपम खेर के घर भी पहुंच चुका है। अनुपम खेर की मां दुलारी देवी समेत उनके घर के चार सदस्य कोरोना पॉजिटिव पाए गए हैं।
इस बात की जानकारी खुद अभिनेता ने सोशल मीडिया पर एक वीडियो शेयर करते हुए दी। उन्होंने बताया कि उनके भाई, भाभी और भतीजी में भी हल्के लक्षण पाए गए हैं, जिसके बाद उन्होंने खुद को क्वारैंटाइन कर लिया है।
अनुपम खेर ने वीडियो शेयर करते हुए लिखा, 'आप सबको सूचित कर रहा हूं कि मेरी मां दुलारी देवी कोरोना पॉजिटिव (हल्के लक्षण) पाई गई हैं। हमने उन्हें कोकिलाबेन अस्पताल में भर्ती करवाया है। मेरे भाई, भाभी और भतीजी में सावधानी बरतने के बाद भी हल्के लक्षण पाए गए हैं। मैंने भी खुद का परीक्षण कराया था और मैं नेगेटिव निकला हूं। मैंने बीएमसी को सूचना दे दी है।'
वहीं उन्होंने एक वीडियो भी साझा किया, जिसमें वो कह रहे हैं, 'नमस्कार दोस्तों, पिछले कुछ दिनों से मेरी मां जिन्हें आप दुलारी के नाम से जानते हैं, उन्हें भूख नहीं लग रही थी। कुछ भी नहीं खा रही थीं, सोती रहती थीं, तो हमने डॉक्टर की सलाह पर हमने उनका ब्लड टेस्ट करवाया, जिसमें सबकुछ ठीक निकला। फिर डॉक्टर साहब ने कहा कि आप इनको सिटी स्कैन सेंटर ले जाइए और वहां पर इनका स्कैन कराइए। तो हमने स्कैन करवाया जिसमें उनका कोविड पॉजिटिव माइल्डली निकला। मैं और मेरा भाई उनके साथ थे तो हम दोनों ने भी अपना सिटी स्कैन कराया, जिसमें राजू माइल्डली पॉजिटिव निकले और मैं नेगेटिव था।'
उन्होंने आगे बताया, 'फिर हमने उनकी फैमिली को भी बोला, मेरी भाभी रीमा, मेरी भतीजी वृंदा और मेरा भतीजा प्रणीत हमने उनका भी सिटी स्कैन कराया, जिसमें मेरी भाभी और भतीजी माइल्डली पॉजिटिव निकले और मेरा जो भतीजा है प्रणीत, वो नेगेटिव निकला। इसके बाद मैं अपनी मां को कोकिलाबेन अस्पताल ले गया, जहां उन्होंने एडमिट करने के दौरान हमारा काफी सहयोग किया। मेरे भाई और उसके परिवार ने खुद को अपने घर में क्वारैंटाइन कर लिया है। मैंने बीएमसी को सूचना दे दी है, जो कि बहुत अच्छे तरीके से काम कर रही है। वो मेरे भाई के घर गए हैं, उनको सैनेटाइज करेंगे।'
अनुपम ने कहा, 'मेरा फर्ज था कि मैं आप सभी को सूचित करूं, कि आपके घर में आपके घर के किसी सदस्य को खासकर आपके माता-पिता को अगर भूख नहीं लग रही है, तो एक बार उनका टेस्ट करा लीजिए, क्योंकि हम बहुत दिन तक ये सोचते रहे कि भूख क्यों नहीं लग रही है। डॉक्टर्स इस दौर में बहुत अच्छा काम कर रहे हैं। मेरा कल वास्तविक रूप से उनका सामना हुआ। उनकी जितनी तारीफ की जाए उतनी कम हैं। मैंने आप सभी को सूचना देने के लिए ये वीडियो बनाया। आपकी दुआएं, आपका आशीर्वाद जल्द ही मेरे परिवार को ठीक करेगा और मेरी दुआएं और मेरा प्यार उन सब लोगों के साथ है जो इस बीमारी से ग्रस्त हैं। नमस्कार।'
इससे पहले शनिवार को अमिताभ बच्चन और उनके बेटे अभिषेक भी कोरोना संक्रमित पाए गए थे। इस बारे में खुद अमिताभ ने ट्वीट करते हुए बताया था। दोनों में कोरोना के हल्के लक्षण पाए गए हैं, जिसके बाद दोनों को नानावटी अस्पताल में भर्ती किया गया है। अमिताभ के परिवार के सभी लोगों और घर में रह रहे स्टाफ का भी सैम्पल लिया गया था, जिसमें से जया बच्चन, ऐश्वर्या और आराध्या की कोविड-19 एंटीजन टेस्ट की रिपोर्ट निगेटिव आई है।
➤ अनुपम खेर को 'नॉटी बच्चा' कहते थे अमरीश पुरी
लेबल Anupam Kher COVID-19